Az EGT-Vegyesbizottság 140/2002 határozata

(2002. november 8.)

az EGT-megállapodás II. mellékletének (műszaki előírások, szabványok, vizsgálatok és tanúsítás) és 37. jegyzőkönyvének módosításáról

AZ EGT-VEGYESBIZOTTSÁG,

tekintettel az Európai Gazdasági Térségrol szóló, az Európai Gazdasági Térségrol szóló megállapodás kiigazításáról szóló jegyzokönyvvel módosított megállapodásra (a továbbiakban: a Megállapodás), és különösen annak 98-101. cikkére,

mivel:

(1) A Megállapodás II. mellékletét a 2002. szeptember 27-i 125/2002 EGT-vegyesbizottsági határozat [1] módosította.

(2) A Megállapodás 37. jegyzőkönyvét a 1999. június 25-i 83/1999 EGT-vegyesbizottsági határozat [2] módosította.

(3) A ritka betegségek gyógyszereiről szóló, 1999. december 16-i 141/2000/EK európai parlamenti és tanácsi irányelvet [3] a 68/2001 EGT-vegyesbizottsági határozattal [4] beépítették a Megállapodásba.

(4) Az érintett EFTA-államokat be kell vonni a ritka betegségek gyógyszereivel foglalkozó bizottság munkájába.

(5) Módosítani kell a 37. jegyzőkönyvet, amely felsorolja azon bizottságokat, amelyek munkájába az EFTA-államok szakértőit a Megállapodás megfelelő működése érdekében be kell vonni.

(6) A 37. jegyzőkönyv módosításával összefüggésben módosítani kell a Megállapodás II. mellékletét az együttműködés részletes szabályainak meghatározásáról,

A KÖVETKEZŐKÉPPEN HATÁROZOTT:

1. cikk

A Megállapodás 37. jegyzőkönyve (a 101. cikkben előírt listával) a következő ponttal egészül ki:

"14. A ritka betegségek gyógyszereivel foglalkozó bizottság (141/2000/EK európai parlamenti és tanácsi rendelet)."

2. cikk

A Megállapodás II. melléklete XIII. fejezetének 15m. pontja (141/2000/EK európai parlamenti és tanácsi rendelet) a következő szöveggel egészül ki:

"A rendelet rendelkezéseit e megállapodás alkalmazásában a következő kiigazítással kell alkalmazni:

Az EFTA-államokat teljes mértékben be kell vonni a ritka betegségek gyógyszereivel foglalkozó bizottság munkájába. Az EFTA-államok képviselőinek részvételére vonatkozó részletes szabályokat a rendelet 4. cikkének rendelkezéseivel összhangban kell kialakítani. Az említett képviselők azonban a szavazásokon nem vesznek részt, és álláspontjukat külön jegyzőkönyvben rögzítik. Az elnöki funkciót az egyik közösségi tagállam által kijelölt tag számára tartják fent. Az említett bizottságok belső eljárási szabályait az EFTA-államok részvételének megfelelően módosítják.

Az EFTA-államok, a Megállapodás 82. cikke (1) bekezdésének a) pontjával összhangban pénzügyileg hozzájárulnak a bizottság munkájához."

3. cikk

Ez a határozat 2002. november 9-én lép hatályba, amennyiben a Megállapodás 103. cikkének (1) bekezdése szerint előírt összes értesítést eljuttatták az EGT-Vegyesbizottsághoz [5].

4. cikk

Ezt a határozatot az Európai Közösségek Hivatalos Lapjának EGT-re vonatkozó részében, illetve EGT-kiegészítésében közzé kell tenni.

Kelt Brüsszelben, 2002. november 8-án.

az EGT-Vegyesbizottság részéről

az elnök

Kjartan Jóhannsson

[1] HL L 336., 2002.12.12., 23. o.

[2] HL L 296., 2000.1.23., 41. o.

[3] HL L 18., 2000.1.22., 1. o.

[4] HL L 238., 2001.9.6., 14. o.

[5] Alkotmányos követelmények felmerülését jelezték.

--------------------------------------------------